Il Pascha dals Gidieus

Cardinal Carlo Maria Martini

L’autur dal text suandant è l’archuvestg da Milaun cardinal Carlo Maria Martini. Quel ha edì avant in onn in cudesch cul titel «Dizionario Spirituale – Piccola guida per l’anima». Da quest dicziunari spiritual e pitschen guid per l’olma avain nus translatà in text per la dumengia. La redacziun. 

Tge impurtanza ha il Pascha respectiv il Pessach dals Gidieus? Igl è in past a chaschun d’ina festa da famiglia: Insatge fitg simpel che sa distanziescha da la pitradad e da la grevezza da la lavur. 
Il Pascha è in past en la famiglia tar il qual ins mangia sco als dis da festa. Tut vegn preparà cun premura. Igl è in mument en il qual ins emblida tuts quitads. I sa tracta d’in past festiv tar il qual igl è d’observar e da preparar las ceremonias sco insatge sontg. Tut quai ha dentant lieu el ravugl famigliar, en gronda intimitad e simpladad. 
Tge impurtanza ha ussa questa festa per ils Gidieus da tut il temp? I vul dir da deponer ils quitads e las temas da la vita e da passentar in mument da liberaziun ideala e reala, ins è in mument libers da tut quai che renda la vita uschè greva. 
En la festa dal Pessach sa manifestescha e daventa surtut alerta la memoria a la persecuziun ed a las difficultads. Quels èn preschents, na smatgan dentant betg sin l’olma. En il mument dal Pessach vivan ins en ina situaziun sco sch’ina pausa fiss entrada en la istorgia. 
Cura che Israel aveva festegià l’emprima giada il Pessach n’era el anc betg partì da l’Egipta. El era anc sut la smanatscha da la sclavaria, e tuttina viveva el gia in mument da liberaziun. Pessach lascha da la vart ils quitads, malgrà l’ostilitad dal conturn. Ins festegia la victoria cunter la tema da la vita, en la speranza e confidenza che Dieu è il liberatur. 
Il Pessach è ina festa religiusa en la quala i vegn festegià – en circumstanzas difficultusas – la pussanza victoriusa da Dieu. E da questa maniera vivan ins gia realmain la liberaziun, pertge en la festivitad ès ella gia preschenta. 
Sch’ils uffants dad Israel festegian il Pascha sa regordan els: Ussa ans liberescha Dieu, quai è il temp da noss salvament.